હાન કાંગ

હાન કાંગ (જન્મ ૨૭ નવેમ્બર ૧૯૭૦) દક્ષિણ કોરિયન લેખિકા છે. ૨૦૦૭થી ૨૦૧૮ સુધી તેમણે સિઓલ ઇન્સ્ટિટ્યૂટ ઓફ ધ આર્ટ્સમાં સર્જનાત્મક લેખન શીખવ્યું હતું. હાનને તેમની નવલકથા ધ વેજિટેરિયન માટે આંતરરાષ્ટ્રીય ખ્યાતિ પ્રાપ્ત થઈ હતી, જે ૨૦૧૬માં કાલ્પનિક સાહિત્ય માટે આંતરરાષ્ટ્રીય બુકર પુરસ્કાર જીતનારી કોરિયન ભાષાની પ્રથમ નવલકથા બની હતી. ૨૦૨૪માં, તેણી સાહિત્યના નોબેલ પુરસ્કારથી સન્માનિત પ્રથમ કોરિયન લેખિકા અને પ્રથમ એશિયન મહિલા લેખક બન્યા હતા.

 પ્રારંભિક જીવન અને શિક્ષણ 
હાનના પિતાના જણાવ્યા અનુસાર તેણીનું નામ હાન નદીના નામ પરથી રાખવામાં આવ્યું છે, તેણીનો જન્મ ૨૭ નવેમ્બર ૧૯૭૦ ના રોજ દક્ષિણ કોરિયાના ગ્વાંગજૂમાં થયો હતો. તેમનો પરિવાર તેની સાહિત્યિક પૃષ્ઠભૂમિ માટે જાણીતો છે. તેણીના પિતા હાન સેઉંગ-વોન નવલકથાકાર છે. તેણીનો મોટો ભાઈ હાન ડોંગ-રિમ પણ નવલકથાકાર છે, જ્યારે તેણીનો નાનો ભાઈ હાન કાંગ-ઇન નવલકથાકાર અને કાર્ટૂનિસ્ટ છે.

૯ વર્ષની વયે, હાન સિઓલના સુયુ-રીમાં રહેવા ગયા, જ્યારે તેના પિતાએ ગ્વાંગજુ બળવાના ચાર મહિના પહેલા, પૂર્ણ-સમયના લેખક બનવા માટે શિક્ષણની નોકરી છોડી દીધી, આ એક લોકશાહી તરફી ચળવળ હતી જેનો સૈન્ય દ્વારા વિદ્યાર્થીઓ અને નાગરિકોની હત્યામાં અંત આવ્યો હતો. જર્મન પત્રકાર જુર્જેન હિંઝપીટર દ્વારા લેવામાં આવેલા ફોટોગ્રાફ્સનું ગુપ્ત રીતે સર્ક્યુલેટેડ મેમોરિયલ આલ્બમ ઘરે શોધી કાઢ્યા બાદ, તેણી ૧૨ વર્ષની હતી ત્યારે તેને આ હત્યાકાંડ વિશે સૌપ્રથમ વાર જાણ થઈ હતી. આ શોધે માનવતા અને તેમની સાહિત્યિક કૃતિઓ વિશેના તેમના અભિપ્રાય પર ઊંડી અસર કરી હતી.

હાનના પિતાએ તેની લેખન કારકિર્દીને પહોંચી વળવા માટે સંઘર્ષ કર્યો હતો, જેની તેના પરિવાર પર નકારાત્મક અસર પડી હતી. પાછળથી હાને તેના બાળપણને "નાના બાળક માટે ખૂબ જ વધારે પડતું" તરીકે વર્ણવ્યું હતું; જો કે, પુસ્તકોથી ઘેરાયેલા રહેવાથી તેને આરામ મળ્યો. ૧૯૮૮માં, તેણીએ પૂંગમૂન ગર્લ્સ હાઈસ્કૂલમાંથી સ્નાતકની પદવી મેળવી હતી, જ્યાં તેણી વર્ગ પ્રમુખ રહી ચૂકી હતી. ૧૯૯૩માં, હાન યોનસેઈ યુનિવર્સિટીમાંથી સ્નાતક થયા, જ્યાં તેમણે કોરિયન ભાષા અને સાહિત્યમાં મુખ્ય અભ્યાસ કર્યો. ૧૯૯૮માં, તેણીને યુનિવર્સિટી ઓફ આયોવા ખાતે આંતરરાષ્ટ્રીય લેખન કાર્યક્રમમાં દાખલ કરવામાં આવી હતી.

 સંદર્ભ 

શ્રેણી:૧૯૭૦માં જન્મ
શ્રેણી:લેખક